
Det er livet mitt fra 1965 til 1976. Jeg fortsatte med studier etter at jeg våren 1975 var ferdig med pedagogisk seminar og kunne kalle meg lektor. Det var noen glidende overganger mellom å studere og undervise. Jeg underviste mens jeg var student. Jeg var så heldig og fikk timer på lavere studier da jeg holdt på med hovedfag. På mange måter hadde jeg følelsen av at å undervise også var å studere. Studier var aldri noe jeg tenkte jeg kom til å bli ferdig med. Da jeg trengte nytt pass i 1975, kunne jeg skrive lektor i passet mitt, men jeg skreiv student. Jeg skulle til USA med mann og datter og jeg skulle ta vare på familien og jeg skulle studere. Jeg skulle lære ved å oppleve og erfare og jeg skulle ta kurs på universitetet.

Tilbaketuren i tid går i tankene og gjennom alle mine papirer fra den gang. Papirer jeg i alle de år har spart på.


Høstsemesteret 1965

En sommer var over. Skoleår var over. Fra Larvik til Oslo. Familien stilte opp og mamma hadde stilt opp og finni hybel. Det var vanskelig å finne et sted å bo i Oslo. Jeg skulle begynne å studere, men kunne ikke immatrikuleres fordi jeg hadde vært syk til examen artium norsk hovedstil. Jeg hadde ikke noe papir på at jeg hadde gått på skolen i 5 år etter folkeskolen.

Det var gjerne gjennom forbindelser at vi kunne få oss et sted å bo. Mammas forbindelser var min mormors forbindelser. Mormors mors gode venninne hadde to døtre som hadde flyttet fra Tønsberg til Oslo. Disse døtrene var min mormors venninner. De hadde holdt kontakten. Mormor hadde bodd i Oslo før hun giftet seg. I 1965 var det 50 år siden mormor giftet seg. Min mormor Asta hadde sendt postkort til sin tante Amalie. De postkortene har jeg. Mormor var med på turen til Oslo. Hun kjente de to gamle damene så det ville gjøre det første møtet lettere.

Jeg har arvet mormors gullklokke fra 1949. Den er satt i stand og jeg bruker den ikke til daglig, men når jeg skal noe. Da tar jeg på det lille gullarmbåndsuret og tenker at mormor er med meg. Denne klokka hadde mormor på seg når hun skulle noe. Så den hadde hun på armen den dagen vi kjørte til Oslo en av de siste dagene i august. Mine foreldre kunne kjøre meg. Vi hadde bil. Min far dreiv sin egen virksomhet, og min mor førte regnskapet og bistod ellers. De behøvde ikke be seg fri for å kunne kjøre meg til hybelen med det jeg trengte å ha med meg; sengetøy, håndklær, klær, tekanne og tekopper. Inneklær og uteklær. Regntøy, høstfrakk og ei vinterkåpe med hette. I juleferien hadde pappa tatt med søsteren min og meg og mamma til en han kjente i Sandefjord som hadde dameklesforretning. Vi fikk hver vår vinterkåpe i dyreste kvalitet. Mamma med sort ullkåpe med pelsfor. Hun var litt frysete av seg. Min kåpe var i nydelig blågrønn ull med minkkrage. Vi møtte opp i butikken etter stengetid og fikk prøve og velge. Yttertøyet fikk jeg henge i garderobeskapet i entreen. Uten mormor hadde det ikke blitt hybel i Eckersbergsgate. Det var takket være min oldemors nære vennskap med de to gamle damenes mor; to enker i Tønsberg.

Hva har formet meg? Hva har preget meg. Hvordan har familien preget meg. Når jeg tenker på det kommer alt det jeg ikke vet og som jeg er sikker på har hatt betydning. Umerkelig usagt. Jeg visste at mormor hadde vært på ferie i den fasjonable badebyen Hornbæk i Danmark. Mormor hadde vært barnepike i en norsktysk familie i Oslo. Hun hadde også vært med dem til Tyskland. Morfar hadde jobbet 5 år i California. Det betydde nok at mormor og morfars horisont var sterkt utvidet, men de sa jo omtrent aldri noe om dette og jeg spurte ikke. Det irriterer meg grenseløst. Jeg er sikker på at noe jeg ikke vet noe om har vært av viktighet for den min mor blei og den jeg har blitt. Det umerkelige en får med seg. Mamma fortalte at de alltid drakk te til kveldsmaten. Det var uvanlig. De brukte mye grønnsaker og på gården dyrket de også grønnsaker som de brukte. Det var ikke særlig vanlig.

Mormor var i en velstående familie på Drammensveien og reiste med dem til hotellopphold Tonsåsen i Valdres og Støtvig hotell. Familien bodde på Drammensveien. Moderne teknologi gjør at jeg kan finne denne familien på nettet.

Faren i huset var født i Hamburg og startet firma i Oslo i 1905 med tran og hvalolje. Folketellingen i Kristiania 1910 finner jeg dem, norsk mor født i Røyken, far prest nordpå. På Wikipedia kan jeg lese om Heinrich at han traff den norske unge damen på ball i Hamburg. Videre kan jeg lese om den dyktige forretningsmannen at han var svært kunstinteressert og blei venn av Edvard Munch som har malt portrett av han i 1925. Det var ikke noe vi hørte noe om. Portrettet finner jeg på nettet. Utrolig tenker jeg at min mormor var i en familie der faren i huset var venn med Edvard Munch. Min nysgjerrighet å takke for at jeg har funnet ut dette. Jeg ringte nå en av dagene mens jeg sitter og gjør ferdig historien om min studietid, til mammas lillesøster som fremdeles lever for å sjekke at jeg husket riktig familienavn på den tysknorske familien. Jeg har sendt melding til en fra min generasjon og fortalt om mormor og om postkortene.

En egen nærhet kommer gjennom mormors ungpikeskrift i 1905,07,08,10. Hun har sendt kort til sin tante Amalie, min oldemors søster som var gift med en repbaneslager og bodde på Moss. Postkortalbumet fikk jeg av mormors søster, da var mormor død. Håndskrift og brev og kort er helt utenfor vår måte å leve på nå. Min tid hadde penn og papir i det meste av den tida jeg har levd. Men etter mine barnebarn blir det kanskje ikke mye håndskrift og brev og kort. Forandringen har gått fort og langsomt på en gang og vi har vel enda ikke skjønt hvor gjennomgripende denne forandringen er.

Jeg har sendt en tekstmelding til barnebarnet til foreldrene til den lille gutten mormor passet. Moderne teknologi kan jeg takke at jeg nå fant denne familien. Jeg har snakket med dette barnebarnet på telefon. Han vil at vi skal møtes. Det er ikke nostalgi. En slags lengsel bare etter å vite mer om det som også var med og formet meg. Jeg kan lese om den og gjøre meg noen tanker om hva mormor fikk med seg ved å være i denne familien. Denne velstående dyktige forretningsmannen som var så kunstinteressert. De hadde vel et hjem fylt av bøker og kunst. God mat fine møbler og samtalene ved middagsbordet, var mormor med på dem eller satt hun med den lille gutten et sted for seg. Snakket de både tysk og norsk i familien. Det eneste jeg vet om hvordan mormor hadde det i denne familien er at mormor aldri følte seg annet enn verdsatt og blei behandlet som om hun var et familiemedlem. Var mormor preget av tiden med denne familien. Hun sa aldri noe om det. Opplevelser og erfaringer var jo der. Når jeg dveler ved dette er det fordi jeg tror det jeg ikke har visst har hatt betydning. Jeg burde ha tenkt på det for lenge siden. Mens de levde som kunne ha fortalt meg. Mormor var i Oslo hos familien på Drammensveien fra hun var 16 til hun var 21 år. Formative år vil jeg si. Å føle seg hjemme et sted kan ikke være noe du føler fordi du har en mormor som har bodd der før deg. Men slik kjennes det nå for meg. Merkelig må en vel si.

Jeg studerte kunsthistorie. Vi var flere ganger på det som var Munchmuseet og lå på Tøyen, da ganske nytt og helt moderne. Tenk om jeg hadde visst og kunne ha sagt mormoren min kjente denne tyske vennen til Edvard Munch som han portretterte.

Store gode runde mormor med det fantastiske håret og de myke hendene og det varme romslige hjertet. Hun bakte det beste brødet, kunne trylle fram sommerkjoler med nål og tråd og symaskin. Hun laget den beste brune sausen til kjøttkaker og svinestek. Hun var vel plantet i sitt eget jeg og var der for alle i den store familien.

Mine barnebarn skal få slippe å tenke hvorfor spurte jeg ikke mormor, jeg har skrevet og skrevet så de kan lese om skoletid og studietid, om kjærlighetsliv og min pianohistorie og jobblivet mitt skal jeg også skrive om. De må ikke lese det. Men de kan. De har en mulighet. Jeg har skrevet om mine familier både på mors og fars side. De har et valg de kan lese hvis de vil.

Vi blei tatt storslagent imot med de nydeligste snitter og en hel lekker kringle stor nok til 30 mennesker. Den var kjøpt hos en baker i nabolaget som var viden kjent for ualminnelig gode kringler. En del hadde mandelfyll og en del med eplefyll. Kringle var ikke hverdagsmat.

Leiligheten var i første etasje i Eckersbergsgate med kjøkkeninngang og med hovedinngang. Leiligheten hadde kjøkken, bad, tre rom som var innredet som stuer, en liten gang og en bitte liten anretning og fra anretningen ved kjøkkenet lå det lille pikeværelse. Hvor stort? Lite. Vindu mot gården og utsikt til enden på bygget ved siden av. Vinduet hadde ståsj-gardiner i midten og dyprøde speilfløyels sidegardiner. Det var en mørkeblå rullegardin. Kanskje var det en halv meter med vegg ved siden av vinduet som vendte mot øst. Sola kunne ikke komme inn. Golvet hadde lakkert linoleum. På den ene langveggen stod en grå sovesofa, 70 centimeter brei. Sofaryggen var til å vippe opp så blei det soveplass. Sofaen hadde teakarmlener. Bak sofaryggen var det om dagen plass til dyne, pute og laken. Ved siden av sofaen var det et skap med forheng i samme stoff som gardinene. Der var det noen få kroker til å henge klær. På kortveggen var døra ut til anretningen og ved siden av døra stod en stor kommode med et speil over. På den andre langveggen stod det et bord med hvitmalt bordplate og mørkebrune bordbein.

To stoler på hver side av bordet var det plass til. Jeg kunne sitte på sofaen og ta på bordet som stod inntil den andre veggen. På golvet lå det et lite teppe i ull, ikke ekte persisk, men noe som skulle ligne.

Jeg hadde adgang kjøkken og fikk en liten plass til å ha litt matvarer i et skap på kjøkkenet. Litt plass i kjøleskapet også. Kjøkkenet hadde ikke vært modernisert noen gang. Ved siden av komfyren stod det en stor ovn til å fyre i.

Det hadde vært sentralvarme i leiligheten med radiatorer og vannet blei varmet opp fra ovnen på kjøkkenet. Radiatorene stod der fremdeles og store elektriske panelovner var satt opp under vinduene. Kjøkkenet hadde et kjøkkenbord ved vinduet og et par stoler. Jeg tror ikke det var kjøkkenbenk og overskap. Et arbeidsbord stod ved den gamle fyrovnen. Kjøkkenvindu mot øst. Damene spiste aldri på kjøkkenet, men spiste i stua mot gata. Den stua var Louises soverom også og der var det to gode ørelappstoler med et lite bord imellom og et spisebord som kunne slåes ut. Sovesofa.

Det var ei stor stue mot øst med stort vindu. Der stod det sofa, stoler og piano. Det var en hall med peis mellom de to stuene. I hallen hadde Ada sin sovesofa. Adas stue var den mot øst. Der serverte damene te og snitter og kaffe og kringle da vi kom første gang og siden også når mine foreldre kom.

Veggene var i en helt lys beige tone med en svak teint av fersken. Kjøkkenet hvitmalt. Badet hadde vannklosett sikkert fra bygget var nytt, med cisterne høyt oppe. Mye lyd blei det når en dro i snora. Badet hadde badekar og en vask med speil over. Badekaret kunne jeg få bruke til å vaske klær og til å ta et bad. Det måtte være på lørdag morgen. Egentlig skulle en ikke trekke i dosnora etter klokka elleve. Hensynet til naboene veide tungt.

Jeg kunne ha besøk. Men ikke herrebesøk etter klokka elleve om kvelden. Det var ikke sagt noe om venninnebesøk etter elleve, men uansett jeg hadde ikke besøk etter elleve.

Jeg kunne få lov til å låne telefon. Det kosta 25 øre. Den stod i Adas stue på ei hylle der det var ei dør inn til anretningen. Døra var ikke i bruk. Jeg fikk låne piano også og kunne bare spørre om det var greit. Pianoet var ustemt, men jeg spilte ganske ofte på det likevel.

Stor tørkeplass med snorer var det i den indre gård med strenge regler for når en kunne henge opp tøy på snora. Ingen hengte opp underbukser, det var for vovet og intimt. Tøyet måtte tas inn før klokka fem om ettermiddagen. Bygget hadde et loft med loftsboder. Fra loftet hentet Ada og Louise, 2 nattbord, et røkebord med kobberplate, en peiskrakk, det fikk jeg med meg da jeg flytta og dette har fulgt meg i alle år.

Jeg har ikke et eneste foto av noen av disse romma. Jeg bodde der i 3 år. Heller ikke noe bilde av Ada og Louise.

Jeg hadde ikke fotoapparat, ikke radio, ikke platespiller. Hele det første året på hybelen, var jeg uten radio. Hver gang jeg kom til å høre musikk var det en opplevelse for ører og sanser som ikke var sløvet.

Jeg var glad for at mamma og pappa ville følge meg inn med sakene mine. Min reise gikk fra 19 år i et gammelt skipperhus ikke langt fra sjøkanten til et lite pikeværelse ikke langt fra Briskeby, Vestkanttorvet og Majorstua. Det var kort vei til Frognerparken, gåavstand til det gamle universitetet i sentrum. Undergrunnen hadde holdeplass, Valkyrieplass. Frognertrikken kunne jeg ta til eller fra Frognerparken eller Briskebytrikken like ved Uranienborg kirke.

Jeg følte meg hjemme og ikke bortkommen. Det siste jeg hadde vært i Oslo, var på besøk hos kjæreste som bodde i tomannsbolig med foreldrene sine på Hasle. Min 11 år eldre tante sa at hun ikke trodde på det med å studere, det var bare en unnskyldning for å flytte til Oslo. Hun hadde ikke skjønt hva studier betydde for meg. Men det ville komme til å vise seg.

Det plaget meg ikke at hybelen var så liten for jeg var så klar for å få mitt eget liv. Husleia var bare 55 kroner måneden så jeg var heldig. Studentsamskipnadens kantinemat var en prøvelse både for sanseapparatet og for magen derfor var jeg glad for at jeg kunne låne kjøkkenet og lage litt mat.

1. september var gjerne dagen for immatrikulering i Aulaen og overrekkelse av borgerbrev. Studentene stilte med de svarte studentluene med den store silkedusken. Gutter i mørk dress, jenter i hvit kjole. Min immatrikulering foregikk 16. november, umiddelbart før eksamen i filosofi forberedende. Faktisk kom jeg ikke til å tape noe tid selv om jeg ikke hadde fått tatt examen artium da jeg skulle ha hatt den. For å kunne ta eksamen måtte jeg være immatrikulert, men jeg hadde altså fått gått på undervisning uten noe problem.

Alle de mange forberedende studentene hørte ikke hjemme noe sted. Det var grupper i logikk og det var forelesninger i filosofihistorie. I den vakre gamle festsal foreleste Lars Roar Langslet og der stod han og snakket om Thomas Aquinas. Eiliv Skard hadde forelesninger i antikkens filosofi. Psykologiforelesninger med Ragnar Christensen var i Aulaen. En helt fullsatt aula. På et eller annet rom på den kondemnerte Halling skole hadde vi logikkgruppe, Uranienborgveien.

Eiliv Skard dr.philos f.1898 antikkens åndshistorie

Bok Filosofien i oldtiden

Lars Roar Langslet var vitenskapelig assistent på Institutt for idehistorie

Hjelpelærer Hjalmar Hegge fra 1968 universitetslektor.

Johan Fredrik Bjelke middelalderens og den nyere tids filosofi

Skard Schjelderup/ Winsnes varianten

Bernt Vestre

Laura Grimm

Arne Næss, En del elementære logiske emner

«Studenter som ønsker å delta i gruppeundervisningen i logikk etter disse lærebøkene, må tegne seg på lister i ekspedisjonskontoret, sentrum. Listene legges ut etter orienteringsmøtet 4.september. Hver student tegner seg på en liste. Det understrekes at studentene ikke skal tegne seg på disse lister hvis de velger variant II (Arne Næss, «Logikk og metodelære»). Forelesningene over denne varianten er åpne.» Universitetet i Oslo. Katalog 1968, jeg regner med at det stod det samme i katalogen 1965.

Jeg skreiv meg på gruppe i En del logiske emner. Vi hadde Hjalmar Hegge. Det gikk uten problem. Ingen spurte om studiekort og godt var det for det hadde jeg ikke. Jeg likte logikktimene. Vi diskutere blant annet argumenters holdbarhet. Det blir regn. Svalene flyr lavt. Holdbarhet. Jeg rakk opp handa og sa at det kom jo an på hvilken årstid det var. Underforstått at hvis en person sa dette om vinteren ville ikke det kunne være en påstand som understøttet en annen påstand. Argumentet ville da ikke ha noe holdbarhet. Jeg sa jo ikke alt det, men burde ha gjort det for den godeste logikklæreren sa at han ikke var zoolog. Jeg regnet at det hørte til allmenndannelsen å vite at svaler var trekkfugler og blei litt forskrekket.

Alle forelesningene jeg gikk på var åpne.

I Studiehandboka 1965 står det under Forberedende prøver s 82 at de som ikke er immatrikulert, må sende melding om at de vil la seg immatrikulere før eksamen. Det kostet kr. 30.00 å melde seg til eksamen. Semesteravgiften var kr. 20.00. «Prøven er skriftlig og en kan bruke 4 timer på svaret. Det blir gitt 2 oppgaver i psykologi, 2 i logikk og 2 i filosofiens historie, men det skal bare svares på 1 oppgave i hver disiplin. «I logikk gis det egne oppgaver for hver av de 2 lærebøker.»

«Den som får karakteren 1 til 4 har bestått eksamen. Får en student 5 i 1 av disiplinene, må han gå opp igjen i alle 3. Dette kan gjøres det følgende semester mot betaling av ny avgift. – Karakterene blir slått opp på Universitetet så snart sensuren foreligger.» De som stryker, kan på ekspedisjonskontoret få vite hvilke av de 3 disipliner de har strøket i.»

I psykologi H. Schjelderup: Innføring i psykologi. I logikk valgte jeg Arne Næss: En del elementære logiske emner.

Arne Næss: Oppgavesamling i logikk.

s 79 Universitetsstudiene.

«Hovedprinsippet for undervisningen ved Universitetet er det en kaller «den akademiske frihet». Det betyr at studentene selv må avgjøre i hvilken grad de vil følge undervisningen. Dette hovedprinsipp er bare en illusjon for medisinere, farmasøyter og tannleger. Også for realistene og for de filologer som tar grunnfag er undervisningen nå sterkt preget av kurs som må følges.» Så står det om kollokvier og gruppearbeid:» Dette gruppearbeidet trener en til å nærme seg saker direkte på en måte som gjør selvstendig tenkning nødvendig. Det vil styrke både fagstudiet og allmendannelsen.»

«Før en går over til de nærmere opplysninger om de forskjellige studier skal det innskjerpes at en alt fra de forberedende prøver bør legge opp en plan for studiet.»

Jeg hadde en plan. Jeg hadde allerede bestemt meg siste våren på gymnaset for fag og rekkefølge. Ikke helt uvanlig var det å begynne på et fag for så å slutte og heller begynne på et annet fag. Muligheten til å ta fag på tvers av fakultetene kom. Noen hadde ikke lyst til enten å være realist eller filolog.

«Det er en stor overgang fra 12-13 års skoletid, og friheten er ikke bare av det gode. Å sette seg til å pugge en viss mengde stoff for så til eksamen å reprodusere dette mer eller mindre ufordøyd, er å misbruke den. Studium av et fag skal ikke bare gi kunnskap, men også dypere innsikt i faget.»

Friheten var for meg ikke noe problem men noe jeg verdsatte. Det gjorde godt å kjenne denne friheten. Ikke sikkert det var slik for alle. Så vidt jeg husker var det 40 % som strøyk til filosofi forberedende. Fester og alkohol var for mange en stor fristelse. Forberedende studentene som skulle videre på fag på historisk filosofisk fakultet var ikke bare faglig overlatt til seg selv. De var fysisk overlatt til seg selv ved at vi stort sett ikke hadde noe sted å møtes for å sitte å lese eller å ha kollokviegrupper.

Vi var mange. Vi var rekordmange årskullene fra 1945 og 1946.

Det Norske Studentersamfund stiftet 1813. holdt til i Dovrehallen i Storgata 22. Debattmøter hver lørdag. Kro hver onsdag, fredag og søndag 19.30. Dans, restaurant og underholdning. Hver torsdag Upopulær aften.

Omtale i forelesningskatalogen 1968. Må ta med at Studentersamfundet har en huskomite. I 1968 er Jan P.

Syse formann. Det var 15 medlemmer i den komiteen, ikke et eneste damemenneske. ( Jan P. Syse blei seinere statsminister, medlem av Høyre.)

Jeg har hybel og hyggelige gamle damer til hybelvertinner. Jeg bor sentralt, er ikke avhengig av buss eller trikk. Jeg har kjæreste så jeg trenger ikke bekymre meg eller stresse med å finne noen å være sammen med eller få meg kjæreste.

Nære venner av familien er tante Åse som hadde vært barnepleierske og fikk rimelig billetter til forestillinger som var arrangert i samarbeid med Aftenposten. Hun er i 1965 65 år. Hun har vært barnepleierske hos familien Riddervold. Tante Åse var født i Kristiania men foreldrene var fra Tønsberg og i 1910 er de bosatt i Tønsberg. Det er mange Riddervold i Tønsberg så det kan være det er gjennom kjente hun har kommet til familien Riddervold. I 1955 kom hun og var en kortere periode hos oss da jeg fikk en lillesøster til.

Jeg har bilder som viser at mine hybelvertinner var nære venner med Åse.

Hvis det endelig var, hadde jeg kunnet ta kontakt med pappas familie. Han hadde fetter i Oslo, nevø av min farmor. Denne fetterens mor bodde i Larvik og vi så henne ofte. Min farfars eldste bror Bernt hadde bodd i Oslo, døde i 1934 og enka tante Frida var alltid innom oss om sommeren. Hun var født i 1887 og gift første gang med Herman fra Sachsen. To barn så vidt jeg kan se av digitalarkivet. Frida Henriette født i Tjølling, gift i 1919 med Bernt.

Oslo var ikke et fremmed sted. Det blei ikke snakka om men jeg ser av papirer at flere i familien, menn, hadde gått på Treiders handelsskole. Min farfar og farmor gifta seg i Oslo. I Trefoldighetskirken.

Min mors beste barndomsvenninne hadde datter som jobba i filial Oslo sparebank og hadde hybel i Markveien.

Noen studenter som hadde vært russ og på russearrangementer, kjente jeg. Det var bare noen få fra min skole som drog til Oslo for å studere. Ingen av dem var i min vennekrets.

Jeg hadde to fettere som bodde på det ærverdige gamle studenthjemmet i Underhaugsveien 13. Det var grunnlagt i 1875 med Peter Hærem. I lokalwiki står det at Svend Foyn var viktigste bidragsyter. Mine fettere var fra Tønsberg med en far som var disponent for Jarlsø fabrikker tidligere Harpunfabrikken.

Dette første semesteret i hovedstaden betydde ikke en vanskelig omstilling. Jeg følte meg hjemme i gatene og byen. Uten studiekort og uten lesesal og uten å være ansett av universitetet som så viktig at de tenkte på hvordan det gikk med oss og om de burde skaffe oss bedre studieforhold, jeg hadde mennesker jeg kjente som jeg kunne være sammen med.

Tante Åse inviterte meg med på spesielle forestillinger, jeg har aldri glemt den meksikanske balletten og danserne som danse hjortedans. Hvilken kontroll av kroppens bevegelser.

Vi satt på andre rad, orkesterplass, dyreste billett og derfor kunne jeg se muskelspillet i dansernes kropper.

Lørdager og gjerne søndager var jeg med kjæresten. Hvis en fetter trengte jentefølge kunne jeg bli invitert med. Jeg var på vårball på det ærverdige studenthjemmet. Det var ikke mange minutter å gå bort i Underhaugsveien.

Datidas studenter blei kanskje ansett som så privilegerte at de ikke trengte noe tilrettelegging eller oppfølging, begreper som jeg aldri hørte den gang.

